Hjalmar Mäe ja kolonel Soodla saabusid diviisi staapi inspektsiooniretkele. Rügemendi ülema Lillelehe staabis oli neil kokkusaamine rügemendi ohvitseridega. Viimased esitasid oma pretensioonid - mis mängu te mängite? Sõdida meil oma äranägemise järgi ei lasta. Kõik oleneb sakslastest. Suurtükituld peab neilt välja kauplema. Major Lilleleht oli eriti äge: mis taolisest sõjapidamisest välja tuleb? Mida teie olete teinud, et saaksime edukalt võidelda ja Eestit kaitsta? Meid  toodi Tartust ära - nüüd on venelased seal. Mäe ja Soodla seletasid, et Tartu asja lahendab üks saksa tankidiviis (Straffitzi diviis). Kirde-Eestit Saksamaa ei kavatsevat loovutada, siin on põlevkivi, bensiini tooraine. Hjalmar Mäel oli ilmselt ebamugav olla, ta niheles minekule. Juuriksoo juhtus ukse juures seisma ja aitas Mäel mantli selga. Ta viimased sõnad olid, et pange aga vastu, küll olukord paraneb.